I smuk januarsol og med kylhydratdepoterne fyldt til bristepunktet rullede TV2 Nords cyklende Aalborg-redaktion fredag med på 5. etape af cykelløbet Bygma Danmarks Stafetten. 72 kilometer fra Aalborg til Hobro skulle tilbagelægges, og omtrent halvdelen af ruten foregik på grusveje og stier. TV2 Nord var med for at dække eventet og følge en af deltagerne på nærmeste hold. Bygma Danmarks Stafetten samler penge ind til Danmarks Indsamling, der løber af stablen i aften, og løbet består at seks etaper rundt i hele landet. Enkelte personer kører flere eller alle etaper, og så er der nogen, som blot kører en enkelt. Martin Riber på 44 år er en af de sidstnævnte, og han er til daglig salgschef i Bygma Aalborg. Fredag var han trukket i cykeltrikot for at begive sig ud på sin længste cykeltur til dato. - Jeg har vel nærmest ikke cyklet, siden jeg gik i skole. Sammen med to kolleger har vi lige cyklet en 20-kilometers tur og en 40-kilometers tur for 14 dage siden, men det er også det. Jeg har lånt en cykel af en kollega, tøj af en kunde og cykelhjelmen er min datters, fortæller Martin Riber til TV2 Nord inden start på etapen. TV2 Nords cykelduo består af journalist Hans-Christian Lauritzen, der er i helt almindelig form samt denne artikels forfatter, der dyrker en del triathlon og dermed også cykler en del. Derfor finder de mere uerfarne ryttere, Martin Riber fra Bygma og Hans-Christian Lauritzen fra TV2 Nord, også hurtigt fælles fodslag, før starten går. Tror du, at vi to kommer til Hobro? - Det gør vi da, spørgsmålet er bare hvordan. Men vi har da helt sikkert en plan om, at det bliver på cykel, siger Martin Riber. Smukt og barskt terræn Pengebeløbbene fra Danmarks Indsamling 2022 går til at hjælpe børn, der er hårdt ramt på grund af coronapandemien, i 12 af verdens fattigste lande. - Det her er jo i den gode sags tjeneste for at sætte fokus på de her børn i fattige lande. Så skal vi have lidt ondt i numsen og ømme ben for at skabe opmærksomhed på den udfordring, så går det nok, forklarer Martin Riber. Med på turen fra Aalborg til Hobro er et felt på omkring 30 ryttere. Med sig i en rygsæk har cykelredaktionen udstyr til at kunne optage undervejs, og så er vi ligeledes flankeret af fotograf Bruno Stagsted, der agerer "servicevogn" og laver dronebilleder med mere. Lige så smuk som ruten sydpå er, lige så hård er etapeprofilen samtidig. Underlaget er halvdelen af tiden skovstier og grus, og så skal der også i alt forceres i omegnen af 700 højdemeter, størstedelen omkring Rebild Bakker og Bramslev Bakker. - Der venter jo først og fremmest en sindssyg smuk tur. Vi har kørt noget research nogle gange, og turen herfra gennem Rold, Rebild, Skørping og alle de andre steder, det er et sindssygt smukt område. Det bliver dejligt varierende. Lidt asfalt, rigtig meget grus og nogle gode ondskabsfulde bakker, som nogle af os glæder os rigtig meget til, forklarer Ole Egeblad, arrangør af Bygma Danmarks Stafetten. Gelé-ben Cirka midtvejs på etapen er der kaffepause og mulighed for at proviantere, så sukkerdepoterne er fyldte. Samtidig er der dog en formaning fra arrangørerne om, at man ikke skal fylde sig med en hel pakke kanelgifler, for lige efter pausen venter rutens hårdeste stigning på en skovsti lige op i himlen i Rebild Bakker. Men altså først en midtvejsstatus. - Det er kanonhyggeligt, det her. Vi kan godt mærke, at vi har kørt nogle kilometer efterhånden. Det er ikke lige det, som jeg er vant til, men jeg vil sige, at benene syrer ikke til, men de kan mærkes. Jeg tror stadigvæk på, at vi rammer Hobro, siger Martin Riber. Og lad os blive ved syre i benene. For kort efter fanger vi Martin Riber på toppen af dagens kongestigning. - Nu er det hårdt, nu er det virkelig hårdt. Jeg håber virkelig, at det kommer til at gå ligeud et stykke tid. Også Hans-Christian Lauritzen fra TV2 Nord er ved at være godt baldret. - Den er sindssyg den bakke der. Cyklen har simpelthen ikke lave nok gear, så til sidst måtte jeg bare sige, at de sidste 100 meter måtte jeg bare gå. Der var ikke andet at gøre, siger Hans-Christian Lauritzen. Bygma Danmark Stafetten er et såkaldt social ride, hvor man som udgangspunkt cykler sammen og samler op undervejs, så alle er med. På enkelte passager er der nogle af de hurtige ryttere, som træder lidt ekstra hårdt til i pedalerne, og netop dette sker på et længere grusstykke efter den hårde stigning. Det får i sidste ende konsekvenser for Hans-Christian Lauritzen fra TV2 Nord, der havner i et stadie af gelé-ben, der ikke kan rulles væk i de lavere gear. Derfor sætter han sig for en stund ind i en ledsagerbil, og her overrasker han Martin Riber, der stadig befinder sig på sin jernhest. Hans-Christian Lauritzen filmer seancen ud ad vinduet i bilen, da de kører op på siden af Martin Riber. - Hvad fanden laver du? - Jamen mine lår, de kunne ikke mere. - Det er i orden, du er tilgivet. - De brænder (red. lår). Hvordan går det med dine? - Det går ad helvede til, de gør ondt. Det er ren vilje fra nu af, så må vi se, hvor langt den bærer os, slutter Martin Riber. Forløsning Tæt på målstregen er Hans-Christian Lauritzen igen på cyklen, og klar til at forcere den sidste lede stigning op til mål ved Hotel Amerika i Hobro. Før et velfortjent måltid pasta er det tid til at gøre status over dagen for Martin Riber, der aldrig nogensinde tidligere har prøvet at cykle så langt. - Jeg er megasmadret. Der er begyndende krampe i benene, så det er hjem og få massage af konen. Efter den første del var der ingen problemer, men senere blev det virkelig hårdt. Det var dog en megafed oplevelse, det er ikke sidste gang, at jeg har cyklet, siger Martin Riber. 6. og sidste etape af Bygma Danmarks Stafetten køres i dag fra Nymindegab til Esbjerg. Når rytterne rammer Esbjerg, cykler de direkte ind på scenen i indsamlingsshowet "Danmarks Indsamling", der kan opleves på DR1 i aften.

Referat:
Cykelløbet Bygma Danmarks Stafetten samler i løbet af seks etaper penge ind til Danmarks Indsamling. TV2 Nords cyklende Aalborg-redaktion var med på etapen fra Aalborg til Hobro.